次韵子瞻特來高安相別先寄遲适遠却寄邁迨過遯
作者：蘇轍
朝代：宋

paragraphs: 老兄騎騾日百里，據鞍作詩若翻水。
忽吟春草思惠連，因之亦夢添丁子。
羣兒競長堪一笑，老馬卧餐何日起。
聞兄盡室皆舊人，見面未曾惟遯耳。
遲年最長二十六，已能幹父窮愁裏。
豫兒揚眉稍剛勁，黨子溫純無慍喜。
我兄憔悴我亦窮，門戶久長真待爾。
但令戢戢見頭角，甑倒囊空定何耻。
家藏萬卷須盡讀，此外一簪無所恃。
船中未用廢詩書，閉窗莫看江山美。